Război în Ucraina, ziua 762. Peste 2.000 de rachete balistice rusești au fost doborâte
- Emma Cristescu
- 26 martie 2024, 06:25
Război în Ucraina, ziua 762. Ministerul ucrainean al Apărării a anunțat că peste 2.000 de rachete balistice şi de croazieră ruseşti doborâte de forţele ucrainene de la începutul războiului declanșat de Vladimir Putin.
Ministerul a mai spus că "acesta este rezultatul muncii titanice a apărătorilor aerieni ucraineni". "Mii de vieţi au fost salvate de sistemele moderne de apărare antiaeriană furnizate de partenerii noştri", adaugă instituţia de apărare de la Kiev.
Război în Ucraina, ziua 762. Ucraina are nevoie de sisteme de apărare antiaeriană
Ministerul Apărării a anunțat că Ucraina are nevoie de mai multe sisteme de apărare antiaeriană pentru a câștiga acest război și pentru a proteja populația. "Pentru că infrastructura civilă rămâne principala ţintă a atacurilor ruseşti", subliniază acesta.
Zece persoane au fost rănite luni de fragmente ale rachetelor ruseşti doborâte de antiaeriana ucraineană la Kiev, o nouă dovadă, potrivit Ucrainei, a nevoii sale "urgente" de sisteme de apărare antiaeriană din partea Occidentului.
Rusia şi-a intensificat bombardamentele asupra Ucrainei în ultimele săptămâni, vizând în special infrastructura energetică, ca represalii la atacurile ucrainene asupra regiunilor sale de frontieră. Acesta este al treilea atac aerian asupra Kievului în ultimele cinci zile.
Rusia ar fi atacat Kievul cu rachete hipersonice
Ruşii ar fi atacat luni dimineaţă Kievul cu rachete hipersonice Zircon sau Onyx, care au fost lansate din Crimeea ocupată , informează agenţia de presă Unian. Faptul că rachetele ruseşti au ajuns din Crimeea ocupată la Kiev este un semnal alarmant, a afirmat căpitanul în rezervă de gradul I Andrei Râjenko, fostul şef adjunct al Statului Major al Marinei ucrainene.
El a mai spus că urmează să fie analizate fragmentele rachetelor, dar că cel mai probabil sunt Zircon sau Onyx-M.
"Se presupune că ar putea fi vorba de Zircon sau de Onyx-M. Raza lor de acţiune le permite să fie lansate din nordul Crimeei şi să ajungă la Kiev. Acestea au o viteză mare de zbor. Dacă se va dovedi că este Zircon, atunci viteza sa este de aproximativ 5-7 km pe secundă. Din câte ştiu, este pentru prima oară când rachete lansate din Crimeea lovesc Kievul. Şi acesta este un semnal alarmant", a declarat Andrei Râjenko.
Racheta Zircon face parte dintr-o nouă generaţie de arme ale Rusiei, iar Moscova a declarat în repetate rânduri că aceasta are o raza de acţiune de 1.000 km şi se deplasează cu o viteză de nouă ori mai mare decât viteza sunetului.
Ucraina cere ajutorul Statelor Unite
"Noi nu încetăm să repetăm că Ucraina are nevoi de mai multe sisteme de apărare antiaeriană", ceea ce este sinonim cu "securitatea", a insistat luni Volodimir Zelenski. Și Ministrul său de externe, Dmitro Kuleba, a spus că Ucraina are nevoie de sisteme antiaeriene americane Patriot "capabile să respingă orice atac rusesc".
"Ucraina are nevoie de ajutorul nostru acum. Nu e niciun moment de pierdut", a transmis pe reţeaua X ambasadoarea SUA la Kiev, Bridget Brink, citată de AFP.